[pic] | ЕВРОПЕЙСКА КОМИСИЯ |

Брюксел, 8.4.2011

COM(2011) 158 окончателен

2011/0067 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за предоставяне на разрешение на Швеция да прилага намалена ставка за данъчно облагане на електроенергията, която се доставя пряко на плавателни съдове при престоя им в пристанища („наземно електроснабдяване“), в съответствие с член 19 от Директива 2003/96/ЕО

ОБЯСНИТЕЛЕН МЕМОРАНДУМ

1. Контекст на предложението

Данъчното облагане на енергийните продукти и електроенергията в Съюза се урежда с Директива 2003/96/ЕО на Съвета[1] (наричана по-долу „директива за енергийното данъчно облагане“ или „директивата“).

Съгласно член 19, параграф 1 от директивата в допълнение към разпоредбите, предвидени по-специално в членове 5, 15 и 17 от нея, Съветът, като действа единодушно по предложение на Комисията, може да даде разрешение на всяка държава-членка да въведе допълнително освобождаване или редуциране на нивата на данъчно облагане поради специфични съображения.

Целта на настоящото предложение е да се разреши на Швеция да прилага намалена ставка за данъчно облагане на електроенергията, която се доставя пряко на плавателни съдове при престоя им в пристанища (наричана по-долу „наземно електроснабдяване“). Предназначението на освобождаването е да се предостави икономически стимул за използването на наземно електроснабдяване, с цел да се намали замърсяването на въздуха в пристанищните градове.

2 Искането и неговият общ контекст

С писмо от 4 март 2010 г. шведските органи уведомиха Комисията, че възнамеряват да приложат намалена ставка от 0,5 йоре/kWh за данъчно облагане на електроенергията при наземно електроснабдяване. Допълнителна информация от Швеция беше получена на 4 октомври 2010 г.

Швеция поиска редуцирането да бъде предоставено за срок от шест години, което представлява максималният срок, посочен в член 19, параграф 2 от директивата.

Чрез поисканата мярка Швеция иска да предостави стимул за използването на наземно електроснабдяване, което се счита за по-малко замърсяваща алтернатива в сравнение с генерирането на електроенергия на борда на плавателните съдове при престоя им в пристанища. Понастоящем наземното електроснабдяване се облага с общата ставка за данъчно облагане на електроенергията, която е 28 йоре/kWh (18,5 йоре/kWh в Северна Швеция). От друга страна, съгласно член 14, параграф 1, буква в) от директивата за енергийното данъчно облагане държавите-членки трябва да освобождават от облагане електроенергията, генерирана на борда на корабите, за корабоплаването във водите на Общността, и съгласно член 15, параграф 1, буква е) могат да правят това за корабоплаването по вътрешни водни пътища в случаите, когато електроенергията се произвежда на борда на корабите.

Швеция иска да приложи намалена ставка от 0,5 йоре/kWh за наземно електроснабдяване, като счита, че при прилагането на посочената данъчна ставка се спазва минималната ставка за данъчно облагане на електроенергията, предвидена в Директива 2003/96/ЕО. Намалената ставка за данъчно облагане на електроенергията следва да се прилага за всички доставки на електроенергия от сушата от най-малко 380 V за плавателни съдове, използвани за търговски превоз, с минимално брутно тегло 400 t. Ограничението се счита за целесъобразно, за да се гарантира, че най-голямата част от плавателните съдове, използвани в международния трафик, и по-големите плавателни съдове, използвани в националния трафик, ще бъдат обхванати от предложеното намаление. Това са плавателните съдове, които се считат за отговорни за най-голямата част от емисиите, причинени от работата на допълнителни двигатели на борда по време на престой в пристанища.

С намалението на данъчната ставка Швеция иска да предостави на операторите на плавателни съдове стимул да използват наземно електроснабдяване, с цел да се намалят емисиите във въздуха и шумът от плавателни съдове при престой, както и емисиите на въглероден диоксид. Прилагането на намалена данъчна ставка ще подобри конкурентоспособността на наземното електроснабдяване по отношение на изгарянето на котелни горива на борда, което е напълно освободено от данъчно облагане. Шведските органи отбелязват, че понастоящем в пет шведски пристанища (Стокхолм, Гьотеборг, Питеа, Хелсингборг, Лулеа) съществуват съоръжения за използване на наземно електроснабдяване и че е започнала подготовка за използването на наземно електроснабдяване в още няколко пристанища в Швеция. Броят на плавателните съдове, които понастоящем разполагат с тази възможност, обаче е ограничен. Според органите, ако се приеме, че е възможно 20 % от количеството на продаваното корабно гориво да се замени с наземно електроснабдяване, могат да бъдат постигнати годишни намаления на емисиите, възлизащи на 76 t серен диоксид, 830 t азотни оксиди, 8,4 t фини прахови частици и 42 000 t въглероден диоксид.

Швеция счита, че мярката е съобразена с Препоръка 2006/339/ЕО на Комисията[2] относно насърчаването на електрическо захранване на корабите от сушата при престоя им в пристанища на Общността, както и със Съобщението на Комисията „Стратегически цели и препоръки за политиката на ЕС в областта на морския транспорт до 2018 г.“ (COM(2009)8)[3].

Аргументи на шведските органи по отношение на въздействието на мярката върху вътрешния пазар

Шведските органи признават, че мярката представлява държавна помощ и че тя поставя в по-благоприятно положение собствениците на кораби, използвани за търговски превози. Също така твърдят, че тя е неутрална по отношение на конкуренцията между собствениците или операторите на кораби, тъй като се предлага за всички кораби при престоя им в шведски пристанища, независимо от флага, под който плават. По отношение на въздействието върху търговията между държавите-членки Швеция приема, че въздействието ще бъде незначително, тъй като изборът на пристанища зависи от местоназначението на товара, а не от намалените разходи за престой в резултат на намалението на данъка за наземно електроснабдяване.

Действащи разпоредби в областта на предложението

Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията, по-специално член 14, параграф 1, буква в) и член 15, параграф 1, буква е).

3. Оценка на мярката съгласно член 19 от Директива 2003/96/ЕО

Специфични съображения

Член 19, параграф 1, първа алинея от директивата гласи, както следва:

„В допълнение към разпоредбите от предишните членове, и по-специално тези от членове 5, 15 и 17, Съветът, като действа единодушно по предложение на Комисията, може да даде разрешение на всяка държава-членка да въведе допълнително освобождаване или редуциране на нивата на данъчно облагане поради специфични съображения.“

Посредством въпросното данъчно намаление шведските органи преследват целта за насърчаване на по-безвреден за околната среда начин за задоволяване на нуждите на корабите от електроенергия по време на престоя им в пристанища, чрез което да се постигне подобряване на качеството на въздуха в района. Както Швеция отбеляза, всъщност Комисията вече е препоръчала използването на наземно електроснабдяване като алтернатива на генерирането на електроенергия на борда на плавателните съдове по време на престоя им в пристанища, като по такъв начин е признала неговите предимства за околната среда[4]. Отбелязва се, че понастоящем в Швеция електроенергията, доставяна на плавателни съдове при престоя им в пристанища, се облага с данък от 28 йоре/kWh (18,5 йоре/kWh в Северна Швеция). Така исканото освобождаване ще създаде допълнителен стимул за използването на тази технология, съответстващ на 27,5 йоре/kWh или 29,83 €/MWh[5] (18 йоре/kWh или 19,53 €/MWh в северна Швеция) и следователно ще допринесе за поставената цел на политиката.

Комисията отбеляза също, че необходимата инфраструктура на сушата вече съществува на няколко пристанища в Швеция. При това положение намалените експлоатационни разходи под формата на по-ниска крайна цена на потребяваната електроенергия могат да бъдат ефективен стимул за по-широко използване на съществуващите съоръжения. Доколкото предназначението на мярката е също да се увеличи броят на пристанищата, предлагащи възможност за използване на наземно електроснабдяване, Комисията предполага, че вероятно ще бъдат необходими допълнителни мерки на политиката, за да се насърчи изграждането на инфраструктура на сушата за постигане на целта на политиката на въпросното освобождаване от данъци. Като цяло при настоящото състояние на развитието на наземното електроснабдяване в Швеция Комисията изразява съгласие, че прилагането на значително намалена данъчна ставка може да представлява важен сигнал както за пристанищните органи, така и за собствениците на кораби да инвестират допълнително в технологията, особено ако това е последвано от съпътстващи мерки, стимулиращи наземното електроснабдяване, независимо дали те са под формата на финансови стимули или в крайна сметка задължения за използване. Във връзка с това вниманието се насочва не само към факта, че наземното електроснабдяване вече се използва в редица пристанища, но също и към значителния интерес, който показаха заинтересованите страни в отговор на общественото допитване относно формирането на предложеното данъчно намаление, проведено от шведските органи.

Що се отнася до естеството на преследваната цел на политиката, Комисията изтъква, че насърчаването на наземното електроснабдяване всъщност е обща цел на политиката, която следва да се изпълнява от Съюза като цяло. Това е ясно изложено в Съобщението на Комисията COM(2007)575 относно интегрираната морска политика и в придружителния работен документ на службите на Комисията[6], в които се обявява, че тази цел ще бъде взета под внимание в контекста на преразглеждането на Директива 2003/96/ЕО. Предназначението на член 19 обаче е в отделните държави-членки да се реагира при специфични обстоятелства, които не са отразени в самата директива. Следователно дерогация въз основа на член 19, която е насочена към постигане на целта на политиката за насърчаване на наземното електроснабдяване, може да се предостави само като преходна мярка, преди тази цел да бъде засегната в контекста на преразглеждането на Директива 2003/96/ЕО.

Съгласуваност с други политики и цели на Съюза

Исканата мярка засяга главно политиката на ЕС за околната среда. Тъй като ще спомогне за намаляване на изгарянето на котелни горива на борда на плавателните съдове в пристанищата, мярката всъщност ще допринесе за целта за подобряване на качеството на въздуха в района. Също така е възможно мярката да допринесе за намаляване на емисиите на въглероден диоксид, тъй като електроенергийният микс от наземната електропреносна мрежа е с по-ниски въглеродни емисии в сравнение с електроенергията, произвеждана на борда чрез изгаряне на котелни горива, поради по-високата системна ефективност и разликата във влаганите горива. Във връзка с това може да се отбележи, че средният електроенергиен микс в района на съответния пазар е със значително по-ниски емисии отколкото средно за ЕС. Въпреки че въглеродните емисии от доставяната допълнителна електроенергия обикновено са по-високи от тези при средния електроенергиен микс и в голяма степен зависят от интервала от денонощието, в който настъпва допълнителното търсене, намалението на емисиите на въглероден диоксид, дължащо се на мярката, ще остане относително високо[7].

Тук е уместно да се припомни, че важна причина за неблагоприятното конкурентно положение на наземното електроснабдяване представлява фактът, че алтернативата, т.е. електроенергията, произвеждана на борда на плавателните съдове в морски пристанища, понастоящем се ползва от пълно освобождаване от данъчно облагане: освободено от данъчно облагане е не само котелното гориво, изгаряно за генерирането на електроенергия, което съответства на нормалното положение съгласно член 14, параграф 1, буква а) от Директива 2003/96/ЕО, освободена е и самата електроенергия, произведена на борда на плавателните съдове (вж. член 14, параграф 1, буква в) от Директива 2003/96/ЕО). Въпреки че последното освобождаване като такова може да се счита за трудно съвместимо с екологичните цели на Съюза, то отразява съображения за практичност. Всъщност при данъчното облагане на електроенергията, произведена на борда, от собственика на кораба — който често е установен в трета държава — или от оператора на кораба се изисква да декларират количеството на потребената електроенергия. Освен това в декларацията трябва да се определи делът на електроенергията, потребена в териториалните води на държавите-членки, в които се дължи данъкът. Това, че се налага да подават такива декларации за всяка държава-членка, чиито териториални води са засегнати, би породило огромна административна тежест за собствениците на кораби. При тези обстоятелства може да бъде оправдано да не се наказва по-малко замърсяващата алтернатива на наземното електроснабдяване, като се позволи на Швеция да прилага намалена ставка за данъчно облагане.

По отношение на електроенергията, потребявана от плавателните съдове, намиращи се в пристанища по вътрешни водни пътища, и обратно на положението, възникващо в морските пристанища, освобождаването на електроенергията, произвеждана на борда на плавателните съдове, се прилага от държавите-членки по избор (член 15, параграф 1, буква е)). Следователно няма правно ограничение, което да попречи на държавите-членки да третират еднакво наземното електроснабдяване и производството на борда на плавателните съдове в пристанища по вътрешни водни пътища. Следва обаче предлаганата с член 15, параграф 1, буква е) от директивата възможност да не се облага с данък електроенергията, генерирана на борда на плавателния съд, отново да се обясни със съображения за практичност от страна на законодателя и същевременно да се обвърже тясно с незадължителните предимства за данъчно облагане за целите на корабоплаването по вътрешни водни пътища. По-голямата част от държавите-членки, сред които Швеция, са решили да не облагат с данък горивата, използвани за тези цели. Също така те считат за непрактично да се облага с данък влаганото гориво, вместо да се облага електроенергията [вж. член 21, параграф 5, трета алинея от Директива 2003/96/ЕО], тъй като това ще означава най-малко различно третиране на горивото, използвано за производство на електроенергия. Всъщност при вземането на решение дали приложимото при морските превози освобождаване от данъци да се разшири за горивата, използвани за корабоплаване по вътрешни водни пътища, държавите-членки ще вземат под внимание редица аспекти, включително по-общите цели на националната транспортна политика като екологичните съображения, които могат да ги накарат да не облагат с данък горивата, използвани за тези цели.

Поради това на настоящия етап се счита за обосновано да се разшири възможността за освобождаване на наземното електроснабдяване за пристанища по вътрешни водни пътища.

Вътрешен пазар и лоялна конкуренция

От гледна точка на вътрешния пазар и лоялната конкуренция, исканата мярка ще намали съществуващото поради освобождаване от данъчно облагане на котелните горива неравновесие между двата конкуриращи се източника на електроенергия за кораби в пристанища, т.е. между генерирането на борда на плавателния съд и наземното електроснабдяване.

Що се отнася до конкуренцията между операторите на плавателни съдове, на първо място трябва отново да се отбележи, че понастоящем има твърде малко плавателни съдове, които използват наземно електроснабдяване на търговска основа. Поради това значително нарушаване на конкуренцията може да възникне единствено между плавателните съдове, възползващи се от поисканата мярка, преминавайки към наземно електроснабдяване, и другите, на които ще продължи да се използва генериране на борда на плавателния съд. Въпреки че точните прогнози за разходите в решаваща степен зависят от развитието на цената на нефта и поради това е много трудно да бъдат направени, наличните данни показват, че като цяло дори пълното освобождаване от данъчно облагане в повечето случаи няма да намали експлоатационните разходи за наземно електроснабдяване под разходите за генериране на борда на плавателния съд[8] и следователно в никакъв случай няма да представлява значително конкурентно предимство за операторите на плавателни съдове, които използват наземно електроснабдяване, в сравнение с тези, които използват генериране на борда на плавателния съд. В настоящия случай значително нарушение, подобно на горепосоченото, може да се очаква в още по-малка степен, тъй като Швеция ще спазва минималното ниво за данъчно облагане, предвидено в Директива 2003/96/ЕО. Освен това Швеция възнамерява да ограничи данъчното предимство до плавателни съдове с минимално брутно тегло 400 t, както и за доставки на електроенергия от сушата от най-малко 380 V, с цел да насочи мярката към плавателните съдове със значително генериране на електроенергия на борда, като същевременно ограничи общия брой на получателите. Съгласно обясненията на шведските органи и двете пределни стойности са определени на сравнително ниско ниво в отговор на опасенията, изразени от страна на националните асоциации, че в противен случай националните плавателни съдове може да бъдат поставени в по-неблагоприятно положение в сравнение с тези, които не са шведски. От друга страна, с основание може да се допусне, че плавателните съдове, които вероятно няма да ползват данъчното предимство поради пределните стойности, по-скоро ще бъдат национални, отколкото от други държави-членки на ЕС, и че следователно пределните стойности в никакъв случай няма да доведат до по-благоприятно данъчно облагане на национални стопански субекти в сравнение с техните конкуренти от други държави-членки на ЕС.

По отношение на конкуренцията между пристанищата шведските органи посочиха, че считат за незначително потенциалното въздействие върху търговията между държавите-членки, което може да възникне, ако плавателните съдове променят маршрутите си поради възможността да използват наземно електроснабдяване при намалена данъчна ставка. Както беше посочено по-горе, при положение че въпреки намалението на данъка няма вероятност използването на наземно електроснабдяване — поне в краткосрочен план — да стане по-икономично от генерирането на борда, не съществува също вероятност данъчното намаление за наземното електроснабдяване да наруши значително конкуренцията между пристанищата, като стимулира плавателните съдове да променят маршрута си с оглед наличието на тази възможност.

И накрая, може да се добави, че срокът, за който се предлага да се разреши прилагането на намалена данъчна ставка, е достатъчно кратък, така че да се изключи възможността, направеният в предходните два параграфа анализ да претърпи промяна преди изтичането му.

Срок на прилагане на мярката и развитие на правната рамка на ЕС за данъчно облагане на енергийните продукти

По принцип срокът на прилагане на дерогацията следва да бъде достатъчно дълъг, така че операторите на пристанища да не се разколебаят да направят необходимите инвестиции. Тази цел обаче трябва да съответства на необходимостта да не се подкопае бъдещото развитие на действащата правна рамка. Във връзка с това следва да се има предвид, че понастоящем Комисията оценява евентуално преразглеждане на Директива 2003/96/ЕО, с оглед тя да бъде съгласувана по-добре с целите на политиките в областта на енергетиката и околната среда, по-специално с целите по отношение на изменението на климата за периода след 2013 г. Съответно предложение може да засегне и въпроса за данъчното облагане на наземното електроснабдяване. При тези обстоятелства изглежда целесъобразно исканото разрешение да се предостави за период от три години, като обаче е възможно в тази област да влязат в сила общи разпоредби, преди да е изтекъл предвиденият срок.

4. Правила за държавна помощ

Въз основа на съответния обменен курс от 1 октомври 2010 г., публикуван в Официален вестник на Европейския съюз[9], данъчната ставка от 0,5 йоре/kWh, предвидена от шведските органи, спазва минималното ниво за данъчно облагане съгласно член 10 от Директива 2003/96/ЕО. Поради това мярката попада в обхвата на така наречения Общ регламент за групово освобождаване (Регламент (ЕО) № 800/2008)[10] и следователно е освободена от изискването за предварително уведомяване.

5. Резултати от консултацията със заинтересованите страни и оценка на въздействието

Консултация със заинтересованите страни

Настоящото предложение се основава на искане, отправено от Швеция, и засяга само тази държава-членка.

Набиране и използване на експертни становища

Не бяха необходими външни експертни становища.

Оценка на въздействието

Настоящото предложение се отнася до разрешение за отделна държава-членка въз основа на нейно искане.

6. Правни елементи на предложението

Целта на предложението е на Швеция да се предостави разрешение за дерогация от общите разпоредби на Директива 2003/96/ЕО на Съвета и да се прилага намалена ставка от 0,5 йоре/kWh за данъчно облагане на електроенергията, която се доставя пряко на плавателни съдове при престоя им в пристанища.

Правно основание

Член 19 от Директива 2003/96/ЕО на Съвета.

Принцип на субсидиарност

Областта на косвеното данъчно облагане, включена в обхвата на член 113 от Договора за функционирането на Европейския съюз (ДФЕС), сама по себе си не попада в изключителната компетентност на Европейския съюз по смисъла на член 3 от ДФЕС.

Упражняването от страна на държавите-членки на техните правомощия в тази област обаче е строго определено и ограничено от действащото право на ЕС. Съгласно член 19 от Директива 2003/96/ЕО единствено Съветът разполага с правомощията да предоставя разрешение на държава-членка да въведе допълнително освобождаване или редуциране по смисъла на посочената разпоредба. Самите държави-членки не могат да заместят Съвета.

Следователно предложението зачита принципа на субсидиарност.

Принцип на пропорционалност

Предложението зачита принципа на пропорционалност. Данъчното намаление не надвишава това, което е необходимо за постигане на въпросната цел (вж. съображенията относно вътрешния пазар и лоялната конкуренция по-горе).

Избор на инструменти

Предлаган/и инструмент/и: решение за изпълнение на Съвета.

Член 19 от Директива 2003/96/ЕО предвижда единствено този вид мярка.

7. Отражение върху бюджета

Предложението не създава финансова или административна тежест за Съюза. Следователно предложението няма отражение върху бюджета на Съюза.

2011/0067 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за предоставяне на разрешение на Швеция да прилага намалена ставка за данъчно облагане на електроенергията, която се доставя пряко на плавателни съдове при престоя им в пристанища („наземно електроснабдяване“), в съответствие с член 19 от Директива 2003/96/ЕО

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията[11], и по-специално член 19 от нея,

като взе предвид предложението на Европейската комисия,

като има предвид, че:

1. С писмо от 4 март 2010 г. Швеция поиска да ѝ бъде разрешено да прилага намалена ставка за данъчно облагане на електроенергията, която се доставя пряко на плавателни съдове при престоя им в пристанища („наземно електроснабдяване“), съгласно член 19 от Директива 2003/96/ЕО.

2. С намалението на данъка, което възнамерява да приложи, Швеция цели да насърчи по-широкото използване на наземното електроснабдяване като по-безвреден за околната среда начин за задоволяване на нуждите на корабите от електроенергия при престоя им в пристанища в сравнение с изгарянето на котелни горива на борда на плавателните съдове.

3. Доколкото чрез използването му се избягват замърсяващи въздуха емисии, свързани с изгарянето на котелни горива на борда на плавателните съдове при престоя им в пристанища, наземното електроснабдяване допринася за подобряване на качеството на въздуха в района на пристанищните градове. При специфичните условия на структурата на производството на електроенергия в разглеждания район, т.е. на северния пазар на електроенергия, включващ Швеция, Дания, Финландия и Норвегия, чрез използването на електроенергия от наземната мрежа вместо електроенергия, генерирана чрез изгаряне на котелни горива на борда, се очаква да се избягнат и емисии на въглероден диоксид. Поради това се очаква мярката да допринесе за целите на политиките на ЕС в областта на околната среда, здравеопазването и климата.

4. Предоставеното на Швеция разрешение да прилага намалена ставка за данъчно облагане на електроенергията при наземно електроснабдяване не надвишава необходимото за постигането на горепосочената цел, тъй като в повечето случаи генерирането на електроенергия на борда ще продължи да бъде по-конкурентната алтернатива. По същата причина, както и поради настоящата сравнително ниска степен на навлизане на технологията на пазара няма вероятност мярката да доведе до значително нарушаване на конкуренцията през периода на действието си и следователно няма да се отрази неблагоприятно върху правилното функциониране на вътрешния пазар.

5. От член 19, параграф 2 от Директива 2003/96/ЕО следва, че всяко разрешение, предоставено съгласно това условие, трябва да бъде строго ограничено във времето. Предвид необходимостта от достатъчно дълъг период, при който операторите на пристанища няма да се разколебаят да направят необходимите инвестиции, но също и необходимостта да не се подкопае бъдещото развитие на действащата правна рамка, е целесъобразно исканото разрешение да се предостави за срок от три години, като обаче е възможно в тази област да влязат в сила общи разпоредби, преди да е изтекъл предвиденият срок,

ПРИЕ НАСТОЯЩОТО РЕШЕНИЕ:

Член 1

С настоящото решение на Швеция се дава разрешение да прилага намалена ставка за данъчно облагане на електроенергията, която се доставя пряко на плавателни съдове при престоя им в пристанища, когато не става въпрос за частно плаване за развлечение, при условие че се спазват минималните нива за данъчно облагане съгласно член 10 от Директива 2003/96/ЕО.

Член 2

Настоящото решение се прилага от двадесетия ден след публикуването му в Официален вестник на Европейския съюз. Прилагането му се преустановява три години след тази дата.

Ако обаче Съветът, като действа въз основа на член 113 от ДФЕС, предвиди общи правила за данъчни облекчения за наземното електроснабдяване, прилагането на настоящото решение се преустановява в деня, в който станат приложими общите правила.

Член 3

Адресат на настоящото решение е Кралство Швеция.

Съставено в Брюксел,

За Съвета

Председател

[1] Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията, ОВ L 283, 31.10.2003 г., стр. 51.

[2] Препоръка 2006/339/ЕО на Комисията от 8 май 2006 г. относно насърчаването на електрическо захранване на корабите от сушата при престоя им в пристанища на Общността (ОВ L 125, 12.5.2006 г.).

[3] Съобщение на Комисията до Европейския парламент, Съвета, Европейския икономически и социален комитет и Комитета на регионите — Стратегически цели и препоръки за политиката на ЕС в областта на морския транспорт до 2018 г., COM (2009) 8 окончателен.

[4] Вж. бележка 2 по-горе.

[5] Въз основа на обменния курс на 1 октомври 2010 г., т.е. 9,2183 SEK = 1 €, ОВ C 286 от 2.10.2010 г.

[6] Съобщение на Комисията до Европейския парламент, Съвета, Европейския икономически и социален комитет и Комитета на регионите — Интегрирана морска политика за Европейския съюз от 10.10.2007 г., COM (2007) 575 окончателен, и Работен документ на службите на Комисията — Придружителен документ към Съобщението на Комисията до Европейския парламент, Съвета, Европейския икономически и социален комитет и Комитета на регионите — Интегрирана морска политика за Европейския съюз от 10.10.2007 г., SEC (2007) 1278.

[7] Общият дял на енергията от възобновяеми източници и атомната енергия в електроенергийния микс на NordPool през 2008 г. беше 86,6 %, вж. http://www.nordpoolspot.com/reports/Production_split/. Както атомната, така и водната енергия, които формират по-голямата част от производството на енергия от възобновяеми източници на северния пазар, обаче се използват главно като базово натоварване, докато върховите натоварвания се покриват с производство с по-високи въглеродни емисии средно.

[8] Вж.. Европейска Комисия, Генерална дирекция „Околна среда“, Договор за услуги за емисии от кораби: възлагане, намаляване и пазарни инструменти, задача 2а – Наземно електроснабдяване, август 2005 г., http://ec.europa.eu/environment/air/pdf/task2_shoreside.pdf. Анализът на разходите е извършен за трите пристанища: Гьотеборг (Швеция), Жуно и Лонг Бийч (САЩ).

[9] Обменният курс, използван за оценката на съответствието с минималните ставки, вж. член 13, параграф 1 от Директива 2003/96/ЕО, вж. също бележка под линия 5, по-горе.

[10] Регламент (ЕО) № 800/2008 на Комисията от 6 август 2008 г. относно деклариране на някои категории помощи за съвместими с общия пазар в приложение на членове 87 и 88 от Договора (Общ регламент за групово освобождаване), ОВ L 214, 9.8.2008 г.

[11] ОВ L 283, 31.10.2003 г., стр. 51.